በከተሞች የሚታየውን የመልካም አስተዳደር ችግር ለመቅረፍ መንግስት ትኩረት ሰጥቶ እየሰራ ነው
– ኢትዮጵያ የጀመረችውን የህዳሴ ጉዞ አጠናክራ ለማስቀጠልና የዕድገትና ትራንስፎርሜሽን ዕቅዱን ለማሳካት በከተሞች የሚታየውን የመልካም አስተዳደር ችግር ለመቅረፍ መንግስት ትኩረት ሰጥቶ እየሰራ መሆኑን ምክትል ጠቅላይ ሚኒስትር አቶ ደመቀ መኮንን ገለጹ፡፡ አምስተኛው የከተሞች ሳምንት በዓልም ”ከተሞቻችን የኢንተርፕራይዞች ልማት ማዕከላት በመሆን የመለስን ሌጋሲ ያስቀጥላሉ” በሚል መሪ ቃል ዛሬ በይፋ ተከፍቷል፡፡ ምክትል ጠቅላይ ሚኒስትር አቶ ደመቀ መኮንን በዚሁ ወቅት እንደተናገሩት ከተሞች በህዝብ ንቅናቄ ታጅበው ኪራይ ሰብሳቢነትን በመታገል ሀገሪቱን ወደላቀ የዕድገት ደረጃ ማሸጋገር አለባቸው። ሀገሪቱ የጀመረችውን የህዳሴ ጉዞ አጠናክራ ለማስቀጠልና የዕድገትና ትራንስፎርሜሽን ዕቅዱን ለማሳካትም በከተሞች የሚታየውን የልማትና የመልካም አስተዳደር ችግር በዘላቂነት ለመቅረፍ መንግስት ከመቸውም ጊዜ በበለጠ ትኩረት ሰጥቶ እየሰራ መሆኑን ገልጸዋል፡፡ ሀገሪቱ ከድህነትና ኋላቀርነት ለማላቀቅና ሰላም፣ ልማትና ዴሞክራሲ የተረጋገጠ ባት ሀገር ለመፍጠር ብአዴን ከሌሎች አጋር ድርጅቶች ጋር በመሆን ባደረገው የትጥቅ ትግል ሀገሪቱ ነፃ በማውጣት በዕድገት ጎዳና ላይ እንድ ራመድ አስችሏታል ብለዋል። በተለይም አምስተኛው የከተሞች ሳምንት በዓል ከሌላው ጊዜ ለየት የሚያደርገው 33ኛው የብአዴን የምስረታ በዓል እየተከበረ ባለበት ዕለት መሆኑ በዓሉን ዕጥፍ ድርብ እንደሚያደርገውም ገልጸዋል፡፡ የሀገሪቱ ከተሞችም በህገ-መንግስቱ የተጎናጸፉትን የመልማት አቅምና የተፈጠረላቸውን ምቹ ሁኔታ በመጠቀም በንግድ፣ በኢንቨስትመንት፣ በመሰረተ ልማትና በሌሎች ያከናወኗቸውን ስራዎች የሚያስተዋውቁበትና ልምድ የሚለዋወጡበት መድረክ እንደሚሆንም ጠቁመዋል፡፡ በሀገሪቱ ምቹ የዴሞክራሲ ስርዓት መዳላድል በመፈጠሩም ከተሞች ለጥቃቅንና አነስተኛ ተቋማት የተጠናከረ ልዩ ድጋፍ በማድረግ ሀገሪቱ በቀጣይ ለጀመረችው የህዳሴ ጉዞ መደላደል ለመፍጠር እየሰሩ መሆኑንም አስታውቀዋል፡፡ የከተማ ልማት ቤቶችና ኮንስትራክሽን ሚኒስትሩ አቶ መኩሪያ ኃይሌ በበኩላቸው የሀገሪቱ ከተሞች ግልፅ በሆነ ፖሊሲና ስትራቴጂ በመመራት የዕድገትና ትራንስፎርሜሽን ዕቅዱን ለማሳካት ከፍተኛ ርብርብ እያደረጉ ናቸው ብለዋል፡፡ በከተሞች የሚስተዋለውንና ለመልካም አስተዳደር ዋነኛ ችግር እየሆነ ያለውን የቦታ አቅርቦት ችግር ለመቅረፍም መንግስት ትኩረት ሰጥቶ እየሰራ መሆኑን ጠቁመው ለ158 ከተሞች ፕላን በማዘጋጀትም ለልማት የሚውል ከ10ሺ ሄክታር በላይ መሬት ተለይቶ መዘጋጀቱን ገልጸዋል፡፡ ድህነትና ስራ አጥነትን በከተሞች ለመቅረፍ እየተደረገ ባለው ጥረትም ባለፈው ዓመት ብቻ ከ2 ሚሊዮን በላይ ዜጎች በተለያዩ የስራ ዘርፎች የስራ ዕድል እንዲፈጠርላቸው መደረጉንም አስረድተዋል፡፡ በከተሞች የተፈጠሩ ኢንተርፕራይዞችን ወደ ኢንዱስትሪ የሚያደርጉትን ሽግግር ለማፋጠን ትኩረት መሰጠቱን ጠቁመዋል፡፡ ከዛሬ ጀምሮ እስከ ህዳር 17 ድረስ በባህርዳር ከተማ በሚካሄደው አምስተኛው የከተሞች ሳምንት በዓልም የዕድገትና ትራንስፎርሜሽን ዕቅዱን ለማሳካት የተኬደባቸውን ርቀቶች ለይቶ ለመፈተሽና ጉድለቶችን በቀጣይ ለማስተካከል እንደሚያስችልም ተናግረዋል፡፡ የተጀመረውን ዕድገት ዘለቄታ እንዲኖረው ለማድረግና ለከተሞች ዕድገት መፋጠን ዋነኛ ተግዳሮት እየሆነ ያለውን ኪራይ ሰብሳቢነት ለመዋጋት የሚያስችሉ ተግባራት እየተከናወኑ መሆናቸውን ደግሞ የአማራ ክልል ርዕሰ መስተዳደር አቶ አያሌው ጎበዜ ተናግረዋል፡፡ እንደ ኢዜአ ዘገባ በኢትዮጵያ ከተሞች ሳምንት በዓል ላይም ክልሉ 63 ከተሞች እንዲሳተፉ ያስመረጠ ሲሆን በበዓሉ ላይ ከመላ ሀገሪቱ ተውጣጥተው ከመጡ አቻ ከተሞች በቀጣይ ለምናከናውናቸው ስራዎች ጠቃሚ የሆኑ ልምድና ተሞክሮችን እንደሚያገኙም ዕምነታቸው መሆኑን አቶ አያሌው ገልጸዋል፡፡